送呂錫入閩省覲
作者：牟巘
朝代：宋

paragraphs: 吾友鄧善之，從游多佳士。
其間最妙齡，英英有呂子。
虛中風寒處，子獨鍾秀美。
憶昨初過我，丰度如冰峙。
不肯逐利名，惟耽玩文史。
閉門肆探討，往往窮日晷。
刻意逗幽深，飛辨摘譌記。
我欲濬其源，融液會衆理。
何事遽索去，明發事行李。
八詠須恣游，三山亦甚邃。
人生著綵衣，侍官真樂只。
行當拜家慶，親顔爲渠喜。
非復舊阿蒙，有子能如此。
便可置膝下，家室勿輕視。